32002D0247
L 084/69
JURNALUL OFÍCIAL AL UNIUNII EUROPENE
DECIZIA COMISIEI
din 27 martie 2002
de suspendare a introducerii pe piață și a importului de dulciuri pe bază de gelatină care conțin aditivul alimentar E 425 konjac
[notificată cu numărul C(2002) 1283]
(Text cu relevanță pentru SEE)
(2002/247/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și cerințelor generale ale legislației în domeniul alimentar, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1),
întrucât:
(1)
În temeiul articolului 53 alineatul (1) din Regulamentul (CE) nr. 178/2002, Comisia poate suspenda introducerea pe piață sau utilizarea unui produs alimentar care poate constitui un risc grav pentru sănătatea umană, atunci când un asemenea risc nu poate fi controlat în mod satisfăcător prin măsurile luate de statele membre în cauză.
(2)
Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (2), autorizează, în cadrul anexei IV, folosirea aditivului alimentar E 425 konjac în produse alimentare, în anumite condiții.
(3)
Mai multe state membre și țări terțe au luat măsuri de interzicere temporară a introducerii pe piață a mini-cupelor pe bază de gelatină care conțin E 425 konjac pentru că au determinat decesul prin sufocare a unor copii din țări terțe. Comisia a fost informată cu privire la aceste măsuri.
(4)
Unii producători de mini-cupe pe bază de gelatină recunosc riscul pentru sănătatea umană prin introducerea unui avertisment pe ambalajul produsului alimentar, evidențiind riscul pentru copii și vârstnici.
(5)
Comisia a examinat informațiile furnizate de statele membre împreună cu Comitetul permanent privind lanțul alimentar și sănătatea animală.
(6)
Pe baza informațiilor furnizate de statele membre care au adoptat măsuri la nivel național, se poate trage concluzia că mini-cupele pe bază de gelatină care conțin E 425 konjac constituie un risc letal. Pe lângă forma și mărimea lor, proprietățile chimice și fizice ale aditivului konjac sunt cauza pentru care mini-cupele pe bază de gelatină constituie un risc grav pentru sănătatea umană.
(7)
În cazul de față, avertismentul prin etichetare nu este suficient pentru a proteja sănătatea umană, mai ales pe cea a copiilor.
(8)
Sunt necesare măsuri la nivel comunitar pentru a asigura protecția corespunzătoare a sănătății umane, datorită disparității dintre măsurile luate de unele state membre și a faptului că alte state membre nu au luat nici o astfel de măsură.
(9)
Pentru a proteja sănătatea umană, este necesar să se suspende introducerea pe piață a mini-cupelor pe bază de gelatină care conțin konjac și utilizarea de konjac în mini-cupe pe bază de gelatină, precum și importul de mini-cupe pe bază de gelatină care conțin konjac. De asemenea, ar trebui suspendate orice dulciuri pe bază de gelatină care conțin konjac și utilizarea de konjac în orice asemenea produse întrucât ele prezintă același risc ca și mini-cupele pe bază de gelatină.
(10)
Comisia va propune Parlamentului European și Consiliului o modificare a Directivei 95/2/CE privind aditivii alimentari, alții decât coloranții și îndulcitorii, pentru a modifica autorizația de utilizare a E 425 konjac în conformitate cu prevederile prezentei decizii.
(11)
Comisia va examina oportunitatea de luare a unor măsuri suplimentare pentru combaterea riscului de sufocare care poate apărea prin utilizarea generală a agenților gelatinizanți din dulciurile pe bază de gelatină și va înainta, dacă este necesar, propuneri corespunzătoare.
(12)
Măsurile prevăzute de prezenta decizie sunt conforme cu avizul Comitetului permanent privind lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Se suspendă introducerea pe piață a dulciurilor pe bază de gelatină, inclusiv a mini-cupelor pe bază de gelatină care conțin E 425: Konjac: (i) gumă Konjac (ii) glucomanan Konjac.
(2) Se suspendă utilizarea de E 425: Konjac: (i) gumă Konjac (ii) glucomanan Konjac în producerea dulciurilor pe bază de gelatină, inclusiv a mini-cupelor pe bază de gelatină.
(3) Se suspendă importul de dulciuri pe bază de gelatină, inclusiv de mini-cupe pe bază de gelatină, care conțin E 425: Konjac: (i) gumă Konjac (ii) glucomanan Konjac.
Articolul 2
Prezenta decizie se adresează statelor membre.
Adoptată la Bruxelles, 27 martie 2002.